राजा आसन जमाइयै हवनकुंडै कछ बेई गेआ। एकाग्रचित्त ओ हत्थै च बिल्ल पगड़ियै अग्निदेव गी आखन लगा—भगवन् ! जे तुसें मेरे द्वारा हवन कीते दे इस बिल्ल गी अंगीकार नेईं कीता तां अऊं इस हवनकुंडै च अपने सिरै दी आहुति देई देङ। इस चाल्ली धीरज धरियै राजा नै ब्राह्मणै दा दित्ता दा ओ बिल्ल अगनकुंडै च हवन करी दित्ता। ततकाल अग्निदेव हत्थै च सुन्ने दा बिल्ल लेदे कुंडै चा प्रगट होया ते राजा गी आखन लगा—राजन् ! में तेरे दृढ़ संकल्प ते धीरज पर बड़ा परसन्न होयां। तूं बर मंग। हत्थ जोड़ियै राजा नै प्रार्थना कीती—भगवन् जे तुस मेरे पर परसन्न ओ तां इस ब्राह्मणै दी जेड़ी कामना ऐ ओ पूरी करो। अगनदेव बोले-‘तथास्तु’। इस ब्राह्मणै दियां सरियां कामनां पूरियां होङन ते ओ माल-धन प्रापत करग। ब्राह्मणै बड़े चरज कन्नें अग्निदेव गी प्रश्न कीता—म्हाराज ! तुस इस भोगी राजा दे हवन करने पर ते तुरत परसन्न होई गे पर मेरे जनेह् संजमी ते ब्रह्मचारी दे चिरकाल तक हवन करने पर बी प्रगट नेईं होए। अग्निदेव नै उत्तर दित्ता—भूदेव ! ए राजा बड़े आत्मबल ते धीरज बाला ऐ। जे में प्रगट नेईं हुंदा तं ए अपना सिर कप्पियै अगनकुंडै च उदा हवन करी दिंदा। तेरे च ओ आत्मबल ते साहस नेईं ऐ। इस्सै लेई तूं इन्ने चिरै दा हवन करै करदा हा फी बी अऊं तेरै सामने प्रगट नेईं होया। तेरे अन्दर ओ आत्मबल ते साहस नेईं के तू मिगी प्रगट होने लेई मजबूर करो दिंदा। इस लेई अम्मी ढिल्ल करदा रेया। ए आखियै अगनदेव छप्पी गे। वर प्रापत करियै संदोख कन्ने ब्राह्मण अपनै घर गेआ ते राजा विक्रमतुंग राजधानी गी परतोई आया।